Baguio City-Mairamraman ita ti bise mayor ti Tubao, La Union iti kaso a panangpapatay iti maysa a security guard ditoy syudad ti Baguio gapu laeng iti ngilaw.
Patien ti kabagyan dagiti security guard a naibileng iti Sta Lucia, Km.3 Asin Rd. ditoy syudad ti Baguio a ti bise mayor ti Tubao, La Union ti suspek iti ipupusay ti kabagyan dagitoy.
Naamuan a nasarakan ti maysa a testigo ti bangkay ti biktima a ni Frank Joselito Lopez, agtawen iti uppat a pulo ket lima, security guard, residente iti maysa a subdivision sadiay Tubao, La Union ken agnanaed sadiay Bakakeng, Baguio City.
Sigun iti testigo, pababa daytoy nga agturong iti Sta Lucia, Baguio City a nakalugan iti motorsiklona idi nakitana ti maysa a blue owner type jeep a ti driver a nakasuot ti straw hat ket bimaba ti kadwa daytoy tapni itinagna ti bangkay ti biktima iti nasao a paset ti kalsada ti Sta Lucia.
Iti immuna ket saan nga inkaskaso ti testigo ti bangkay ti sekyu ngem napanunotna a sublian daytoy.
Kalpasan daytoy ket dagusna daytoy nga inyuman iti Station 9 ti Baguio City Police Office (BCPO) ken iti Scene of the Crime Operatives (SOCO) ket iti agdama ket adda metten ti bangkay ti biktima iti punenarya.
Kabayatanna, iti met panagturong ti Bombo Radyo Baguio iti punenarya, naamuan a nakasagrap ti biktima iti dakkel nga iwa wenno donor iti tinged daytoy a 4-5 inches, ken adda pay donor daytoy iti agsinumbangir a lapayagna, uppat a donor daytoy iti rupana, iti kiday ken ima daytoy.
Iti pay panakiyuman ti istasyon iti kapamilya ti biktima, naamuan a tallo nga aldaw sakbay ti insidente ket adda dagiti tattao a mangbirbirok iti daytoy.
Sakbay pay daytoy, nagpost ti biktima iti dakes a panarita iti social networking site kontra iti opisyal gapu iti pagmanmanokan ti kabsat daytoy a mangituntunda iti iruruwar dagiti adu a ngilaw iti masakupan ti La Union.
Malaksid iti daytoy, naamuan a sumagmamano nga aldaw sakbay a nasarakan ti bangkay ti biktima ket naratrat pay ti balay dagitoy sadiay Tubao, La Union a natamaan iti tallo pulo a tama ti bala ti m16 armalite rifle.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn